Baranyi Ferenc

 *A vers az úr*

*„ Én voltam Úr, a Vers csak cifra szolga,*

*Hulltommal hullni: ez a szolga dolga,*

*Ha a Nagyúr sírja szolgákat követel”*

 */Ady: Hunn, új legenda/*

A vers az úr – a szolga én vagyok,

nem cifra és szolgálni kész se már,

a vers az úr, dolga: túlélni engem

és nem hulltommal hullni szolgamód.

A vers az úr. Csak rá hallgassatok,

amikor azt hirdeti, hogy akit

porig aláztak, porig kell azért

lehajolni, méltóság-vesztve is.

/Ne féljetek: a méltóság marad,

mert lehajolni más, mint meghajolni./

És akkor is csak rá hallgassatok,

amikor arra kér, hogy a világ

terheiből ne késsetek sosem

egy hazányit a vállatokra venni.

A versnek szót fogadva esküvel

fogadjátok meg, hogy a másikat

kíméletlenséggel becsülitek,

ha a helyzet nyíltságot követel

szerelemben s más küzdőtéren is.

A verseim igazabbak magamnál,

mindig rájuk hallgassatok, ne rám.

Mindig:

hulltom előtt, hulltom után.

 */2023/*

*Hazaffyak és világfiak*

 Ezek:

 kitörölnének

 a nemzet emlékezetéből.

 Azok:

 be sem engedtek

 a nemzet emlékezetébe.

 *Visszavárom*

 Megfogyatkoztam

 teremtő erőben –

 a Jóisten

 kiköltözött belőlem.

 *Tó*

 Erdő rejtekén a tó

 ezüstösen csillogó.

 Lány a partra sírva ment ki,

 bánatát a vízbe vetni,

 ám a bánat – benne lakva –

 őt is megával ragadta.

 Fogva már a lány s a bánat

 hálójában a hínárnak –

 nincs esély kijutni onnan.

 Egy tetem, de két halott van.

 Erdő mélyén komor tó

 Medre mostmár koporsó.

*85. születésnapján – kissé megkésve – szeretettel köszöntjük*

***Baranyi Ferenc****et legújabb verseivel*